Propunere de DECIZIE DE PUNERE ÎN APLICARE A CONSILIULUI de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat /* COM/2013/0819 final - 2013/0406 (NLE) */





EXPUNERE DE MOTIVE 1. CONTEXTUL PROPUNERII Motivele și obiectivele propunerii Prezenta propunere se referă la aplicarea Regulamentului (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999[1] (Regulamentul INN). Contextul general Prezenta propunere se înscrie în contextul punerii în aplicare a Regulamentului INN și este rezultatul procedurilor de anchetă și dialog care s-au desfășurat în conformitate cu cerințele de fond și de procedură incluse în Regulamentul INN care prevăd, printre altele, că toate țările ar trebui să îndeplinească obligațiile care le revin în temeiul dreptului internațional în calitate de stat de pavilion, stat portuar, stat costier sau stat comercial pentru prevenirea, descurajarea și eliminarea pescuitului INN. Dispoziții în vigoare în domeniul propunerii Decizia Comisiei din 15 noiembrie 2012 (JO C 354 17.11.2012, p.1-47) de notificare a țărilor terțe în privința cărora Comisia consideră că există posibilitatea de a fi identificate ca țări necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. Decizia de punere în aplicare a Comisiei XXXX (JO C XXXX, XX.XX.2013, p …) de identificare a țărilor terțe pe care Comisia le consideră țări terțe necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. Coerența cu alte politici și obiective ale Uniunii Nu se aplică. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Consultarea părților interesate Părțile interesate vizate de procedură au avut posibilitatea de a-și apăra interesele în timpul procedurilor de anchetă și dialog, în conformitate cu dispozițiile Regulamentului INN. Obținerea și utilizarea expertizei Nu a fost necesar să se recurgă la expertiză externă. Evaluarea impactului Prezenta propunere este rezultatul punerii în aplicare a Regulamentului INN. Regulamentul INN nu conține dispoziții referitoare la evaluarea generală a impactului, în schimb conține o listă exhaustivă de condiții care trebuie evaluate. 3. ELEMENTELE JURIDICE ALE PROPUNERII Rezumatul acțiunii propuse La 15 noiembrie 2012, Comisia a notificat, prin decizie a Comisiei, opt țări terțe (Belize, Regatul Cambodgia, Republica Fiji, Republica Guineea, Republica Panama, Republica Democratică Socialistă Sri Lanka, Republica Togoleză și Republica Vanuatu) că este de părere că există posibilitatea de a fi identificate ca țări terțe necooperante în temeiul Regulamentului INN. Comisia a inițiat demersuri cu privire la cele opt țări. Aceste demersuri au constat, printre altele, în măsuri care au oferit motive pentru acțiunile sale, oportunitatea țărilor de a răspunde la afirmații și de a le respinge, dreptul de a solicita și de a furniza informații suplimentare, propuneri de planuri de acțiune pentru remedierea situației, precum și timpul corespunzător pentru a răspunde și un termen rezonabil pentru remedierea situației. La XX XXXX 2013, Comisia, prin decizia de punere în aplicare a Comisiei, a identificat Belize, Regatul Cambodgia, Republica Guineea ca țări terțe pe care Comisia le consideră țări terțe necooperante în temeiul Regulamentului INN. Propunerea anexată de decizie de punere în aplicare a Consiliului se bazează pe constatările care au confirmat că Belize, Regatul Cambodgia și Republica Guineea nu au reușit să își îndeplinească sarcinile care le revin în temeiul dreptului internațional în calitate de state de pavilion, portuare, costiere sau comerciale. Prin urmare, se propune adoptarea de către Consiliu a propunerii de decizie anexate. Temei juridic Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. Principiul subsidiarității Propunerea intră în sfera competenței exclusive a Uniunii Europene. În consecință, principiul subsidiarității nu se aplică. Principiul proporționalității Propunerea respectă principiul proporționalității din următoarele motive: Forma de acțiune este descrisă în regulamentul INN și nu permite luarea unei decizii la nivel național. Nu sunt necesare indicații privind modul în care sarcina financiară și administrativă care revine Uniunii, guvernelor naționale, autorităților regionale și locale, operatorilor economici și cetățenilor este limitată la minimum și proporțională cu obiectivul propunerii. Alegerea instrumentelor Instrumente propuse: decizie. Alte instrumente nu ar fi adecvate din următorul motiv: Alte instrumente nu ar fi adecvate întrucât regulamentul INN nu prevede opțiuni alternative. 4. IMPLICAȚIILE BUGETARE Propunerea nu are implicații asupra bugetului Uniunii. 2013/0406 (NLE) Propunere de DECIZIE DE PUNERE ÎN APLICARE A CONSILIULUI de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999[2], în special articolul 33, având în vedere propunerea prezentată de Comisia Europeană (denumită în continuare „Comisia”), întrucât: 1. INTRODUCERE (1) Regulamentul (CE) nr. 1005/2008 al Consiliului (Regulamentul INN) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN). (2) Capitolul VI din Regulamentul INN definește procedura în ceea ce privește identificarea țărilor terțe necooperante, demersurile cu privire la țările identificate ca țări terțe necooperante, stabilirea unei liste a țărilor necooperante, radierea de pe lista țărilor necooperante, publicarea listei țărilor necooperante și eventualele măsuri de urgență. (3) În conformitate cu articolul 32 din Regulamentul INN, prin Decizia Comisiei din 15 noiembrie 2012, Comisia a notificat opt țări terțe referitor la faptul că este de părere că există posibilitatea de a fi identificate ca țări necooperante în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (4) În decizia sa din 15 noiembrie 2012, Comisia a inclus informații privind faptele și considerentele esențiale care stau la baza acestei identificări. (5) La 15 noiembrie 2012, Comisia a notificat cele opt țări terțe prin scrisori individuale cu privire la posibilitatea de a le identifica drept țări terțe necooperante. (6) Comisia a subliniat, în aceste scrisori, că, pentru a evita identificarea și propunerea de a fi incluse oficial pe listă ca țară terță necooperantă, astfel cum se prevede la articolele 31 și 33 din Regulamentul INN, țările terțe în cauză au fost invitate să stabilească, în strânsă colaborare cu Comisia, un plan de acțiune pentru a remedia deficiențele identificate în Decizia Comisiei din 15 noiembrie 2012. (7) În consecință, Comisia a invitat cele opt țări terțe în cauză: (1) să ia toate măsurile necesare pentru a pune în aplicare acțiunile cuprinse în planurile de acțiune sugerate de Comisie; (2) să evalueze punerea în aplicare a acțiunilor cuprinse în planurile de acțiune sugerate de Comisie; (3) să trimită Comisiei, o dată la șase luni, rapoarte detaliate prin care evaluează punerea în aplicare a fiecărei acțiuni în ceea ce privește, printre altele, eficacitatea acestora la nivel individual și/sau global în asigurarea unui sistem de control în domeniul pescuitului care să fie conform legislației. (8) Cele opt țări terțe în cauză au avut posibilitatea de a răspunde în scris cu privire la aspecte indicate în mod explicit în Decizia Comisiei din 15 noiembrie 2012, precum și cu privire la alte informații relevante, permițându-le să prezinte probe care să infirme sau să completeze afirmațiile cuprinse în decizia din 15 noiembrie 2012 sau să adopte, după caz, un plan de acțiune pentru a îmbunătăți situația și măsuri care să o remedieze. Celor opt țări li s-a garantat dreptul de a solicita sau de a furniza informații suplimentare. (9) La 15 noiembrie 2012, Comisia a inițiat un proces de dialog cu cele opt țări terțe și a subliniat că consideră perioada de 6 luni ca fiind, în principiu, suficientă pentru a se ajunge la un acord cu privire la această chestiune. (10) Comisia a continuat să caute și să verifice toate informațiile pe care le-a considerat necesare. Observațiile orale și în scris, prezentate de către cele opt țări ca urmare a deciziei Comisiei din 15 noiembrie 2012, au fost examinate și luate în considerare. Cele opt țări au fost informate permanent verbal sau în scris cu privire la comentariile Comisiei. (11) Decizia Comisiei xx XXXX 2013 identifică Belize, Regatul Cambodgia și Republica Guineea ca țări terțe necooperante în ceea ce privește combaterea activităților de pescuit INN. Aceasta prevede motivele pentru care Comisia consideră că aceste trei țări nu își respectă obligațiile care le revin în temeiul dreptului internațional în calitate de state de pavilion, state portuare, state costiere sau state comerciale de a lua măsuri, preveni, descuraja și elimina activitățile de pescuit INN, în conformitate cu articolul 31 din Regulamentul INN. (12) Decizia de punere în aplicare a Consiliului prin care Belize, Regatul Cambodgia și Republica Guineea sunt trecute pe lista țărilor terțe necooperante în ceea ce privește combaterea activităților de pescuit INN este, prin urmare, luată în contextul punerii în aplicare a Regulamentului INN și este rezultatul procedurilor de anchetă și dialog care s-au desfășurat în conformitate cu cerințele de fond și de procedură prevăzute în Regulamentul INN. Aceste proceduri de anchetă și dialog, inclusiv corespondența derulată și reuniunile care au avut loc, precum și Decizia Comisiei din 15 noiembrie 2012 și Decizia Comisiei xx XXXX stau la baza prezentei decizii și fac parte integrantă din aceasta. Prezenta decizie de punere în aplicare, care include Belize, Regatul Cambodgia și Republica Guineea pe lista de țări terțe necooperante în ceea ce privește combaterea activităților de pescuit INN, ar trebui să implice consecințele menționate la articolul 38 din Regulamentul INN. (13) În conformitate cu articolul 34 alineatul (1) din Regulamentul INN, Consiliul, hotărând cu majoritate calificată la propunerea Comisiei, elimină țara terță de pe lista de țări terțe necooperante dacă țara terță în cauză demonstrează că situația care a justificat includerea sa în listă a fost remediată. De asemenea, decizia de eliminare ia în considerare dacă țările terțe în cauză identificate au adoptat măsuri concrete care permit să se obțină o îmbunătățire durabilă a acestei situații. 2. PROCEDURA CU PRIVIRE LA BELIZE (14) La 15 noiembrie 2012, Comisia a notificat Belize, printr-o decizie a Comisiei în temeiul dispozițiilor articolului 32 din Regulamentul INN, că are în vedere posibilitatea de a identifica Belize ca țară terță necooperantă[3] și a invitat Belize să stabilească, în strânsă cooperare cu serviciile sale, un plan de acțiune pentru a remedia deficiențele identificate în decizia Comisiei. În perioada cuprinsă între decembrie 2012 și august 2013 Belize a prezentat observații în scris prin care și-a exprimat punctele de vedere și s-a întâlnit cu Comisia pentru a discuta puncte care țin de acest subiect. Comisia a furnizat informații relevante în scris statului Belize. Comisia a continuat să caute și să verifice toate informațiile pe care le-a considerat necesare. Observațiile orale și scrise prezentate de către Belize ca urmare a Deciziei Comisiei din 15 noiembrie 2012 au fost examinate și luate în considerare, în timp ce Belize a fost informat verbal sau în scris cu privire la comentariile Comisiei. Comisia a considerat că domeniile de interes și lacunele, astfel cum sunt descrise în Decizia Comisiei din 15 noiembrie 2012, nu au fost abordate în mod satisfăcător de Belize. În plus, Comisia a concluzionat că nici măsurile propuse în planul de acțiune aferent nu au fost puse în aplicare integral. 3. IDENTIFICAREA BELIZE CA ȚARĂ TERȚĂ NECOOPERANTĂ (15) În Decizia Comisiei din 15 noiembrie 2012, Comisia a analizat obligațiile Belize și a evaluat conformitatea acesteia cu obligațiile sale internaționale în calitatea sa de stat de pavilion, stat portuar, stat costier sau stat comercial. În sensul prezentei reexaminări, Comisia a ținut seama de parametrii enumerați la articolul 31 alineatele (4) - (7) din Regulamentul INN. (16) În temeiul articolului 31 alineatul (3) din Regulamentul INN, Comisia a analizat îndeplinirea de către Belize a obligațiilor sale internaționale în calitatea sa de stat de pavilion, stat portuar, stat costier sau stat comercial, în conformitate cu concluziile stabilite în Decizia Comisiei din 15 noiembrie 2012 și cu informațiile relevante furnizate în această privință de Belize, cu planul de acțiune propus , precum și cu măsurile luate pentru remedierea situației. (17) Principalele deficiențe identificate de Comisie în planul de acțiune sugerat au fost cu privire la mai multe deficiențe în ceea ce privește punerea în aplicare a obligațiilor prevăzute de dreptul internațional, legate mai ales de adoptarea unui cadru legal adecvat, de lipsa unei monitorizări adecvate și eficiente, de lipsa unui sistem de control și inspecție, de lipsa unui sistem de sancționare disuasivă, precum și de lipsa unei puneri în aplicare adecvate a regimului de certificare a capturii. Deficiențele identificate sunt legate, în mod mai general, de respectarea obligațiilor internaționale, inclusiv cele prevăzute de recomandările și rezoluțiile organizațiilor regionale de gestionare a pescuitului (ORGP) și a condițiilor de înmatriculare a navelor în conformitate cu dreptul internațional. S-a identificat, de asemenea, lipsa de conformitate cu recomandările și rezoluțiile organismelor relevante, cum ar fi Planul internațional de acțiune împotriva pescuitului ilegal, nedeclarat și nereglementat al Organizației Națiunilor Unite (IPOA-UN). Cu toate acestea, lipsa de conformare la recomandările și rezoluțiile fără caracter obligatoriu a fost luată în considerare numai ca probe suplimentare și nu a stat la baza identificării. (18) În Decizia de punere în aplicare a Comisiei din xx XXXX 2013, Comisia a identificat Belize ca țară terță considerată ca necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. (19) În ceea ce privește posibilele constrângeri din Belize în calitate de țară în curs de dezvoltare este de remarcat faptul că statutul și performanța generală a Belize cu privire la pescuit nu sunt afectate de nivelul său de dezvoltare. (20) Având în vedere toate deciziile menționate anterior, precum și procesul de dialog întreținut de Comisie cu Belize și rezultatul său, se poate concluziona că acțiunile întreprinse de Belize în ceea ce privește sarcinile care îi revin în calitate de stat de pavilion sunt insuficiente pentru a se conforma dispozițiilor articolelor 91, 94, 117 și 118 din Convenția Națiunilor Unite asupra dreptului mării (UNCLOS), articolele 18, 19 și 20 din Acordul Organizației Națiunilor Unite privind stocurile de pește (UNSFA) și articolul II alineatul (8) din Acordul de conformitate al FAO. (21) Prin urmare, Belize nu a reușit să își îndeplinească obligațiile, care îi revin în calitate de stat de pavilion în temeiul dreptului internațional, de a lua măsuri, de a preveni, de a descuraja și de a elimina pescuitul INN și ar trebui inclusă pe lista Uniunii a țărilor terțe necooperante. 4. PROCEDURA ÎN CEEA CE PRIVEȘTE REGATUL CAMBODGIA (22) La 15 noiembrie 2012, Comisia a înștiințat Regatul Cambodgia (Cambodgia), printr-o decizie a Comisiei în temeiul dispozițiilor articolului 32 din Regulamentul INN, că are în vedere posibilitatea de a identifica Cambodgia ca țară terță necooperantă[4] și a invitat Cambodgia să stabilească, în strânsă cooperare cu serviciile sale, un plan de acțiune pentru a remedia deficiențele identificate în decizia Comisiei. În perioada cuprinsă între decembrie 2012 și iunie 2013 Cambodgia a prezentat observații în scris prin care și-a exprimat punctele de vedere și s-a întâlnit cu Comisia pentru a discuta puncte care țin de acest subiect. Comisia a furnizat informații relevante în scris Cambodgiei. Comisia a continuat să caute și să verifice toate informațiile pe care le-a considerat necesare. Observațiile orale și scrise prezentate de către Cambodgia ca urmare a Deciziei Comisiei din 15 noiembrie 2012 au fost examinate și luate în considerare, în timp ce Cambodgia a fost informată verbal sau în scris cu privire la comentariile Comisiei. Comisia a considerat că domeniile de interes și lacunele, astfel cum sunt descrise în Decizia Comisiei din 15 noiembrie 2012, nu au fost abordate în mod satisfăcător de Cambodgia. În plus, Comisia a concluzionat că nici măsurile propuse în planul de acțiune aferent nu au fost puse în aplicare integral. 5. IDENTIFICAREA CAMBODGIEI CA ȚARĂ TERȚĂ NECOOPERANTĂ (23) În Decizia Comisiei din 15 noiembrie 2012, Comisia a analizat obligațiile Cambodgiei și a evaluat conformitatea acesteia cu obligațiile sale internaționale în calitatea sa de stat de pavilion, stat portuar, stat costier sau stat comercial. În sensul prezentei reexaminări, Comisia a ținut seama de parametrii enumerați la articolul 31 alineatele (4) - (7) din Regulamentul INN. (24) În temeiul articolului 31 alineatul (3) din Regulamentul INN, Comisia a analizat îndeplinirea de către Cambodgia a obligațiilor sale internaționale în calitatea sa de stat de pavilion, stat portuar, stat costier sau stat comercial, în conformitate cu concluziile stabilite în Decizia Comisiei din 15 noiembrie 2012 și cu planul de acțiune propus, astfel cum a fost redactat ulterior pe baza informațiilor relevante furnizate de Cambodgia. (25) Principalele deficiențe identificate de Comisie în planul de acțiune sugerat au fost cu privire la deficiențele în ceea ce privește punerea în aplicare a obligațiilor prevăzute de dreptul internațional, legate mai ales de adoptarea unui cadru legal adecvat, de monitorizarea adecvată și eficientă, de sistemul de control și inspecție și de un sistem de sancționare disuasivă. Deficiențele identificate sunt legate, în mod mai general, de respectarea obligațiilor internaționale și a condițiilor de înmatriculare a navelor în conformitate cu dreptul internațional. S-a identificat, de asemenea, lipsa de conformitate cu recomandările și rezoluțiile organismelor relevante, cum ar fi IPOA –UN. Cu toate acestea, lipsa de conformare la recomandările și rezoluțiile fără caracter obligatoriu a fost luată în considerare numai ca probe suplimentare și nu a stat la baza identificării. (26) În decizia de punere în aplicare a Comisiei din xx XXXX 2013, Comisia a identificat Cambodgia ca țară terță considerată ca necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. (27) În ceea ce privește posibilele constrângeri din Cambodgia în calitate de țară în curs de dezvoltare este de remarcat faptul că statutul și performanța generală a Cambodgia cu privire la pescuit nu sunt afectate de nivelul său de dezvoltare. (28) Acțiunile întreprinse de Cambodgia în ceea ce privește sarcinile care îi revin în calitate de stat de pavilion sunt insuficiente pentru a se conforma dispozițiilor articolelor 91 și 94 din UNCLOS. Se reamintește faptul că nu este relevant dacă Cambodgia a ratificat UNCLOS deoarece dispozițiile UNCLOS privind navigarea în marea liberă (articolele 86 - 115 din UNCLOS) au fost recunoscute ca reprezentând dreptul internațional cutumiar. Aceste dispoziții codifică, într-adevăr, normele preexistente dreptului internațional cutumiar și preiau aproape textual formulările din Convenția în marea liberă și Convenția privind apele maritime teritoriale și zona contiguă, pe care a ratificat-o și la care a aderat Cambodgia. (29) Având în vedere toate deciziile menționate anterior, precum și procesul de dialog întreținut de Comisie cu Cambodgia și rezultatul său, se poate concluziona că acțiunile întreprinse de Cambodgia, în ceea ce privește sarcinile care îi revin în calitate de stat de pavilion sunt insuficiente pentru a se conforma dispozițiilor articolelor 91 și 94 din UNCLOS. (30) Prin urmare, Cambodgia nu a reușit să își îndeplinească obligațiile, care îi revin în calitate de stat de pavilion în temeiul dreptului internațional, de a lua măsuri, de a preveni, de a descuraja și de a elimina pescuitul INN și ar trebui inclusă pe lista Uniunii a țărilor terțe necooperante. 6. PROCEDURA CU PRIVIRE LA REPUBLICA GUINEEA (31) La 15 noiembrie 2012, Comisia a înștiințat Guineea, printr-o decizie a Comisiei în temeiul dispozițiilor articolului 32 din Regulamentul INN, că are în vedere posibilitatea de a identifica Guineea ca țară terță necooperantă[5] și a invitat Guineea să stabilească, în strânsă cooperare cu serviciile sale, un plan de acțiune pentru a remedia deficiențele identificate în decizia Comisiei. În perioada cuprinsă între decembrie 2012 și iulie 2013 Guineea a prezentat observații în scris prin care și-a exprimat punctele de vedere și s-a întâlnit cu Comisia pentru a discuta puncte care țin de acest subiect. Comisia a furnizat informații relevante în scris Guineei. Comisia a continuat să caute și să verifice toate informațiile pe care le-a considerat necesare. Observațiile orale și scrise prezentate de către Guineea ca urmare a deciziei Comisiei din 15 noiembrie 2012 au fost examinate și luate în considerare, în timp ce Guineea a fost informat verbal sau în scris cu privire la comentariile Comisiei. Comisia a considerat că domeniile de interes și lacunele, astfel cum sunt descrise în Decizia Comisiei din 15 noiembrie 2012, nu au fost abordate în mod satisfăcător de Guineea. În plus, Comisia a concluzionat că nici măsurile propuse în planul de acțiune aferent nu au fost puse în aplicare integral. 7. IDENTIFICAREA GUINEEI CA ȚARĂ TERȚĂ NECOOPERANTĂ (32) În Decizia Comisiei din 15 noiembrie 2012, Comisia a analizat obligațiile Guineei și a evaluat conformitatea acesteia cu obligațiile sale internaționale în calitatea sa de stat de pavilion, stat portuar, stat costier sau stat comercial. În sensul prezentei reexaminări, Comisia a ținut seama de parametrii enumerați la articolul 31 alineatele (4) - (7) din Regulamentul INN. (33) În temeiul articolului 31 alineatul (3) din Regulamentul INN, Comisia a analizat îndeplinirea de către Guineea a obligațiilor sale internaționale în calitatea sa de stat de pavilion, stat portuar, stat costier sau stat comercial, în conformitate cu concluziile stabilite în Decizia Comisiei din 15 noiembrie 2012 și cu informațiile relevante furnizate în această privință de Guineea, cu planul propus de acțiune, precum și cu măsurile luate pentru remedierea situației. (34) Principalele deficiențe identificate de Comisie în planul de acțiune sugerat au fost cu privire la reformele care încă nu s-au făcut pentru a asigura o monitorizare suficient de adecvată și eficientă a flotei sale de pescuit, o punere în aplicare eficientă a legislației naționale și reglementărilor privind pescuitul, aplicarea eficientă a normelor prin urmărirea și sancționarea activităților de pescuit INN constatate, consolidarea mijloacelor de inspecție și supraveghere, sistemul de sancționare disuasivă, politica în domeniul pescuitului în concordanță cu capacitatea administrativă în materie de control și supraveghere. Deficiențele identificate sunt legate, în mod mai general, de respectarea obligațiilor internaționale, inclusiv cele prevăzute de ORGP, și a condițiilor de înmatriculare a navelor în conformitate cu dreptul internațional. S-a identificat, de asemenea, lipsa de conformitate cu recomandările și rezoluțiile organismelor relevante, cum ar fi IPOA – UN. Cu toate acestea, lipsa conformității cu recomandările și rezoluțiile fără caracter obligatoriu a fost luată în considerare numai ca probe suplimentare și nu a stat la baza identificării. (35) În decizia de punere în aplicare a Comisiei din xx XXXX 2013, Comisia a identificat Guineea ca țară terță considerată ca necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat. (36) În ceea ce privește posibilele constrângeri din Guineea în calitate de țară în curs de dezvoltare este de remarcat faptul că statutul de dezvoltare al Guineei poate fi afectat de nivelul său de dezvoltare. Cu toate acestea, ținând cont de natura deficiențelor constatate în Guineea, asistența acordată de UE și de statele membre și acțiunile întreprinse pentru a remedia situația, nivelul de dezvoltare al țării respective nu poate explica performanța globală a Guineei ca stat de pavilion sau costier cu privire la pescuit și insuficiența acțiunilor sale pentru prevenirea, descurajarea și eliminarea pescuitului INN. (37) Având în vedere toate deciziile menționate anterior, precum și procesul de dialog întreținut de Comisie cu Guineea și rezultatul său, se poate concluziona că acțiunile întreprinse de Guineea, în ceea ce privește sarcinile care îi revin în calitate de stat de pavilion și costier sunt insuficiente pentru a se conforma dispozițiilor articolelor 61, 62, 94, 117 și 118 din UNCLOS și ale articolelor 18, 19 și 20 din UNFSA. (38) Prin urmare, Guineea nu a reușit să își îndeplinească obligațiile, care îi revin în calitate de stat de pavilion și costier în temeiul dreptului internațional, de a lua măsuri, de a preveni, de a descuraja și de a elimina pescuitul INN și ar trebui inclusă pe lista Uniunii a țărilor terțe necooperante. 8. STABILIREA UNEI LISTE A ȚĂRILOR TERȚE NECOOPERANTE (39) Având în vedere concluziile formulate mai sus în ceea ce privește Belize, Cambodgia și Guineea, aceste țări ar trebui să fie incluse pe o listă a țărilor terțe necooperante care urmează să fie stabilită în temeiul articolului 33 din Regulamentul INN. (40) Acțiunea în legătură cu Belize, Cambodgia și Guineea este sub forma unor măsuri care se aplică și care sunt enumerate la articolul 38 din Regulamentul INN. Interzicerea importului se referă la toate stocurile și speciile, astfel cum sunt definite la articolul 2 alineatul (8) din Regulamentul INN, întrucât identificarea nu este justificată de lipsa de măsuri adecvate adoptate în legătură cu activitățile de pescuit INN care afectează un anumit stoc sau anumite specii. În conformitate cu definiția de la articolul 2 alineatul (11) din Regulamentul INN termenul de import înseamnă introducerea produselor pescărești pe teritoriul Uniunii, inclusiv în scopul transbordării în porturile de pe teritoriul acesteia. (41) Se remarcă faptul că pescuitul INN, printre altele, epuizează stocurile de pește, distruge habitatele marine, subminează conservarea și utilizarea durabilă a resurselor marine, denaturează concurența, pune în pericol securitatea alimentară, pune pescarii corecți într-un dezavantaj neloial și fragilizează comunitățile costiere. Având în vedere amploarea problemelor legate de pescuitul INN se consideră necesar ca Uniunea să pună rapid în aplicare acțiunile cu privire la Belize, Cambodgia și Guineea ca țări necooperante. Având în vedere considerentele de mai sus, prezenta decizie ar trebui să intre în vigoare în ziua următoare datei publicării sale în Jurnalul Oficial al Uniunii Europene. (42) Dacă Belize, Cambodgia sau Guineea demonstrează că situația care a justificat includerea sa pe listă a fost remediată, Consiliul, hotărând cu majoritate calificată la propunerea Comisiei, elimină o țară terță de pe lista de țări terțe necooperante în conformitate cu articolul 34 alineatul (1) din Regulamentul INN. De asemenea, decizia de eliminare ia în considerare dacă Belize, Cambodgia și Guineea au adoptat măsuri concrete care permit să se obțină o îmbunătățire durabilă a acestei situații. DECIDE: Articolul 1 Lista Uniunii de țări terțe necooperante este stabilită în anexa la prezenta decizie. Articolul 2 Prezenta decizie intră în vigoare în ziua următoare datei publicării sale în Jurnalul Oficial al Uniunii Europene. Adoptată la Bruxelles, Pentru Consiliu Președintele ANEXĂ Lista de țări terțe necooperante în ceea ce privește combaterea activităților de pescuit ilegal, nedeclarat și nereglementat („INN”) Belize Regatul Cambodgia Republica Guineea [1] JO L 286, 29.10.2008, p. 1. [2] JO L 286, 29.10.2008, p. 1. [3] Scrisoare către ministrul agriculturii și pescuitului din Belize din 15.11.2012. [4] Scrisoare către ministrul agriculturii, pădurilor și pescuitului din Regatul Cambodgia din 15.11.2012. [5] Scrisoare către ministrul pescuitului și acvaculturii din Guineea din 15.11.2012.